### NN 139/2020 (14.12.2020.), Rješenje Ustavnog suda Republike Hrvatske broj: U-III-435/2020 od 29. listopada 2020.

USTAVNI SUD REPUBLIKE HRVATSKE

2701

Ustavni sud Republike Hrvatske, u Prvom vijeću za rješavanje pretpostavki za odlučivanje o ustavnim tužbama, u sastavu sudac Mato Arlović, predsjednik Vijeća, te suci Mario Jelušić i Miroslav Šumanović, članovi Vijeća, u postupku koji je ustavnom tužbom pokrenulo Kazalište lutaka Zadar iz Zadra, koje zastupa Božo Vrkić, odvjetnik u Zadru, na sjednici održanoj 29. listopada 2020. jednoglasno je donio

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

1. Podnositelj je podnio ustavnu tužbu u povodu rješenja Vrhovnog suda Republike Hrvatske broj: Rev-2859/2015-3 od 6. studenoga 2019.

2. U ustavnoj tužbi navodi se da su osporenim pojedinačnim aktom povrijeđene ustavne odredbe sadržane u člancima 19., 26., 29. stavku 1. i 48. stavku 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.).

3. Za potrebe ustavnosudskog postupka pribavljen je spis Općinskog suda u Zadru broj: P-1658/11.

Ustavna tužba nije dopuštena.

4. Tijekom ustavnosudskog postupka utvrđeno je da je podnositelj Kazalište lutaka Zadar iz Zadra, ustanova osnovana Odlukom Skupštine Općine Zadar broj: 01-4121/58 od 11. svibnja 1958., registrirano kod Trgovačkog suda u Splitu pod brojem US-8/66-2 od 27. travnja 1966. Zadarska županija sa sjedištem u Zadru, Ulica Božidara Petranovića 8 (u daljnjem tekstu: osnivač) preuzela je rješenjem Ministarstva kulture i prosvjete klasa: 023-03/94-01/107, ur. broj: 532-03-3/194-01 od 22. veljače 1994., osnivačka prava nad Kazalištem lutaka.

Odlukom o osnivanju Kazališta lutaka Zadar klasa: 612-05/07-01/02, ur. broj: 2198/1-02-07-3 (»Službeni glasnik Zadarske županije« broj 3/07.) Zadarska županija uredila je svoja prava osnivača nad Kazalištem. Zadarska županija donijela je Odluku o izmjenama i dopunama Odluke o osnivanju Kazališta lutaka Zadar (»Službeni glasnik Zadarske županije« broj 9/07.). Kazalište je upisano u sudski registar i registar ustanova kod Ministarstva kulture.

Kroz svoje osnovne djelatnosti podnositelj ostvaruje interes Zadarske županije u zadovoljavanju javnih potreba u kazališnoj djelatnosti na području jedinice područne (regionalne) samouprave. Podnositelj je sa svojim osnivačem (Zadarskom županijom) u obavljanju djelatnosti povezan organizacijski, funkcionalno i financijski.

5. U ovom postupku trebalo je ispitati je li podnositelj, kao ustanova čiji je osnivač jedinica područne (regionalne) samouprave (Zadarska županija) i koja je s osnivačem u obavljanju svoje djelatnosti usko organizacijski, funkcionalno i financijski povezana, ovlašten podnijeti ustavnu tužbu na temelju članka 62. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), koji glasi:

»Članak 62.

(1) Svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti, tijela jedinice lokalne i područne (regionalne) samouprave ili pravne osobe s javnim ovlastima, kojim je odlučeno o njegovim pravima i obvezama ili o sumnji ili optužbi zbog kažnjivog djela, povrijeđeno ljudsko pravo ili temeljna sloboda zajamčena Ustavom, odnosno Ustavom zajamčeno pravo na lokalnu i područnu (regionalnu) samoupravu (u daljnjem tekstu: ustavno pravo).

(...)«

6. Ustavni sud je u rješenju broj: U-III-462/2010 od 10. rujna 2013. (»Narodne novine« broj 120/13.) zauzeo stajalište da su jedinice lokalne samouprave samo pod određenim pretpostavkama ovlaštene podnijeti ustavnu tužbu, navevši pri tome:

»... jedinice lokalne samouprave pod određenim su pretpostavkama ipak ovlaštene podnijeti ustavnu tužbu, ali samo ako se njome traži zaštita protiv neustavnih zahvata u njihovo ustavno pravo na lokalnu samoupravu (tzv. komunalna ustavna tužba). Samo se u tom slučaju, dakle, jedinicama lokalne samouprave priznaje svojstvo nositelja ustavnih prava, a ne obveznika njihove zaštite.«

7. Nadalje, usklađujući svoja stajališta o javnopravnim osobama kao podnositeljima ustavnih tužbi, u odnosu na ovlaštenje za podnošenje ustavnih tužbi ustanova čija je osnovna djelatnost obavljanje javne službe, Ustavni sud zauzeo je stajalište da u situaciji kada Republika Hrvatska nije ovlaštena podnijeti ustavnu tužbu jer, po naravi stvari, nije moguće da joj pojedinačnim aktom budu povrijeđena ljudska prava i temeljne slobode, to mutatis mutandis ustavnu tužbu nije ovlaštena podnijeti niti ustanova (javnopravno tijelo) čiji je osnivač Republika Hrvatska i koja je s osnivačem u obavljanju svoje djelatnosti u okviru javne službe usko organizacijski i funkcionalno povezana (v. rješenja Ustavnog suda broj: U-III-2119/2010 od 18. ožujka 2015., »Narodne novine« broj 44/15. i broj: U-III-432/2017 od 18. prosinca 2018., »Narodne novine« broj 18/19.).

8. Navedena stajališta primjenjiva su i na podnositelja. Razmatrajući navode ustavne tužbe i okolnosti konkretnog slučaja, podnositelj ističe povrede članaka 19., 26., 29. stavka 1. i 48. stavka 1. Ustava, a ne i povredu prava na područnu (regionalnu) samoupravu zajamčenog člankom 129.a Ustava, niti iz same ustavne tužbe proizlazi prigovor takve naravi.

Budući da je podnositelj ustanova koja je organizacijski, funkcionalno i financijski povezana sa Zadarskom županijom, Ustavni sud utvrđuje da u okolnostima konkretnog slučaja, kada jedinica područne (regionalne) samouprave ne bi bila ovlaštena podnijeti ustavnu tužbu, to mutatis mutandis ni Kazalište lutaka Zadar, čiji je osnivač i jedini član upravo jedinica područne (regionalne) samouprave, ne može biti nositelj zaštite ustavnih prava i nema aktivnu legitimaciju (locus standi) za podnošenje ove ustavne tužbe.

9. Mjerodavni dio članka 72. Ustavnog zakona glasi:

»Članak 72.

Ustavni sud će rješenjem odbaciti ustavnu tužbu: ... ako je ustavna tužba ... nedopuštena. Tužba je nedopuštena: ... ako je tužbu podnijela pravna osoba koja ne može biti nositelj ustavnih prava.«

10. S obzirom na to da je ustavna tužba podnositelja u konkretnom slučaju nedopuštena, na temelju članka 72. Ustavnog zakona riješeno je kao u točki I. izreke.

11. Rješenje o objavi (točka II. izreke) temelji se na članku 29. Ustavnog zakona.

Broj: U-III-435/2020

Zagreb, 29. listopada 2020.

USTAVNI SUD REPUBLIKE HRVATSKE

Predsjednik Vijeća
 dr. sc. Mato Arlović, v. r.